ROZHODNUTIE KOMISIE
zo 4. júla 2007,
ktorým sa mení a dopĺňa rozhodnutie 2005/942/ES, ktorým sa podľa smernice 1999/105/ES členským štátom povoľuje prijímať rozhodnutia o poskytovaní záruk týkajúcich sa množiteľského materiálu lesných kultúr z tretích krajín
[oznámené pod číslom K(2007) 3173]
(2007/463/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 1999/105/ES z 22. decembra 1999 o uvádzaní množiteľského materiálu lesných kultúr na trh (1), a najmä na jej článok 19 ods. 3,
keďže:
(1)
Rozhodnutím Komisie 2005/942/ES (2) sa podľa smernice 1999/105/ES členským štátom povoľuje prijímať rozhodnutia o poskytovaní záruk týkajúcich sa množiteľského materiálu lesných kultúr z určitých tretích krajín.
(2)
Rozsah pôsobnosti súčasného režimu by sa mal rozšíriť, pokiaľ sa poskytnú potrebné záruky.
(3)
Je vhodné doplniť Nový Zéland ako schválenú tretiu krajinu, pokiaľ ide o množiteľský materiál lesných kultúr zdroja kategórie identifikovaného ako druh Pinus radiata a doplniť tento druh v prípade Spojených štátov amerických. Rozhodnutie 2005/942/ES by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Príloha k rozhodnutiu 2005/942/ES sa mení a dopĺňa tak, ako je ustanovené v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 4. júla 2007